तमिलनाडु में कोरोना वायरस से आठ महीने की बच्ची समेत 267 लोगों की मौत, मरने वालों की संख्या 30,000 के पार
तमिलनाडु में मंगलवार को कोरोना वायरस से आठ महीने की बच्ची समेत 267 संक्रमितों की मौत हुई जिसके बाद मृतक संख्या 30,068 हो गई जबकि 11,805 नए मरीज मिले जिसके बाद कुल मामले 23,78,298 पहुंच गए।
चेन्नई: तमिलनाडु में मंगलवार को कोरोना वायरस से आठ महीने की बच्ची समेत 267 संक्रमितों की मौत हुई जिसके बाद मृतक संख्या 30,068 हो गई जबकि 11,805 नए मरीज मिले जिसके बाद कुल मामले 23,78,298 पहुंच गए। मेडिकल बुलेटिन के मुताबिक मंगलवार को 23,027 लोगों को अस्पतालों से छुट्टी दी गई। इसी के साथ संक्रमण से मुक्त होने वाले मरीजों की संख्या 22,23,015 हो गई है और राज्य में 1,25,215 लोग संक्रमण का इलाज करा रहे हैं। बुलेटिन के मुताबिक कोयंबटूर से कोरोना संक्रमण के 1563 और इरोड में 1270 नए मामले आए हैं। वहीं चार जिलों चेन्नई, सलेम, थनजावुर और तिरूप्पुर में प्रत्येक में 500 से अधिक मामले आए हैं। दिन में मुख्यमंत्री एमके स्टालिन ने उन नए आईएएस अधिकारियों के साथ बैठक की जिन्हें अलग अलग जिलों का कलेक्टर नियुक्त किया गया है।इस बीच केंद्र सरकार ने कहा कि सात मई को देश में कोविड-19 के सर्वाधिक मामले आने के बाद से अब रोजाना संक्रमण के मामलों में करीब 85 प्रतिशत की गिरावट दर्ज की गयी है और 20 राज्य तथा केंद्रशासित प्रदेश ऐसे हैं, जहां उपचाराधीन मरीजों की संख्या 5,000 से कम है। कोविड के डेल्टा स्वरूप के बारे में सरकार ने कहा कि यह मार्च महीने से ही प्रभाव में था और अब चिंता का कारण नहीं है। सरकार ने कहा, ‘‘हमें इसके बारे में और अधिक जानना होगा तथा उस पर नजर रखनी होगी।’’ सरकार ने कहा कि महामारी की दूसरी लहर के दौरान 11.62 प्रतिशत मामले 20 साल से कम आयुवर्ग के लोगों में थे, जबकि पहली लहर में ऐसे मामलों की संख्या 11.31 फीसद थी। सरकार ने कहा कि कोविड के मामलों की सर्वाधिक साप्ताहिक संक्रमण दर 21.4 प्रतिशत रही है, जो 4 से 10 मई के सप्ताह में दर्ज की गयी थी और तब से इस दर में 78 प्रतिशत की तीव्र गिरावट देखी गयी है।ये भी पढ़ें